CELEX: 32018R1504
Language: hu
Date: 2018-10-02 00:00:00
Title: Az Európai Parlament és a Tanács (EU) 2018/1504 rendelete (2018. október 2.) az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről szóló 256/2014/EU rendelet hatályon kívül helyezéséről

15.10.2018   
               
               
                  HU
               
               
                  Az Európai Unió Hivatalos Lapja
               
               
                  L 258/1
               
            
         AZ EURÓPAI PARLAMENT ÉS A TANÁCS (EU) 2018/1504 RENDELETE
         (2018. október 2.)
         az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről szóló 256/2014/EU rendelet hatályon kívül helyezéséről
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 194. cikkére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Gazdasági és Szociális Bizottság véleményére (1),
         a Régiók Bizottságával folytatott konzultációt követően,
         rendes jogalkotási eljárás keretében (2),
         mivel:
         
                     (1)
                  
                  
                     Az Európai Parlament, a Tanács és a Bizottság a jogalkotás minőségének javításáról szóló, 2016. április 13-i intézményközi megállapodás (3) révén megállapodtak abban, hogy együttműködnek az uniós jogszabályok naprakésszé tétele és egyszerűsítése céljából.
                  
               
                     (2)
                  
                  
                     Az uniós jogszabályok rendbetétele és azok mennyiségének csökkentése érdekében meg kell határozni azokat a jogszabályokat, amelyek elavultak vagy már nem felelnek meg a célnak. Az ilyen jogszabályok hatályon kívül helyezése a jogszabályok alkotta keret átláthatóságát, érthetőségét és könnyű használhatóságát biztosítja.
                  
               
                     (3)
                  
                  
                     A 256/2014/EU európai parlamenti és tanácsi rendelet (4) előírja a tagállamok számára, hogy tájékoztassák a Bizottságot azon beruházási projektekről, amelyek építési vagy leszerelési munkálatai megkezdődtek, illetve amelyekkel kapcsolatban végleges beruházási döntés született.
                  
               
                     (4)
                  
                  
                     A 256/2014/EU rendelet szerinti, beruházási projektekre vonatkozó bejelentési kötelezettséget, valamint az ilyen bejelentéshez kapcsolódó bizonyos információkat és adatokat korábban a 617/2010/EU, Euratom tanácsi rendelet (5) állapította meg. A Bíróság megsemmisítette a 617/2010/EU, Euratom tanácsi rendeletet (6), és arra a következtetésre jutott, hogy azt egy másik jogalap alapján kellett volna elfogadni, de fenntartotta annak hatályát a 256/2014/EU rendelet hatálybalépéséig.
                  
               
                     (5)
                  
                  
                     A 617/2010/EU Euratom rendelet célja az volt, hogy a Bizottság adatokhoz és információkhoz jusson a termelési, átviteli és tárolási kapacitásokkal kapcsolatos tervezett fejlesztésekről, valamint különböző energiaipari ágazatokban megvalósuló projektekről. Arra irányult, hogy átfogó képet adjon a Bizottság számára az uniós energiaipari infrastruktúrát érintő beruházások alakulásáról.
                  
               
                     (6)
                  
                  
                     A 256/2014/EU rendelet és a 617/2010/EU, Euratom tanácsi rendelet szerinti kötelezettségek létrehozása óta három jelentéstételi eljárásra került sor: 2011-ben, 2013-ban és 2015-ben. Ezen túlmenően a Bizottság egy külső tanulmányt készíttetett azt követően, hogy a tagállami jelentéstételi eljárások a 256/2014/EU rendelet alapján lezajlottak. Következésképpen elegendő idő telt el és elég tapasztalat gyűlt össze a Bizottság számára ahhoz, hogy bizonyítékokon alapuló kritikai elemzést végezhessen arról, hogy a 256/2014/EU rendelet a várt eredményekkel járt-e.
                  
               
                     (7)
                  
                  
                     2016-ban a Bizottság elvégezte a 256/2014/EU rendelet 11. cikkében előírt felülvizsgálatot, beleértve az érdekelt felekkel folytatott konzultációt, amely az összes tervezési és jelentéstételi kötelezettségre kiterjedt az energiaágazatban. A Bizottság arra a következtetésre jutott, hogy jelentős átfedések vannak a 256/2014/EU rendelet szerinti tagállami jelentéstételi kötelezettségek, valamint az Európai Villamosenergia-átviteli Rendszerirányítók Szervezete (ENTSO-E) és Földgázpiaci Szállításirendszer-üzemeltetők Európai Hálózata (ENTSOG) felé irányuló tagállami jelentéstételi kötelezettségek között. Az is nyilvánvalóvá vált, hogy a kapott információk és adatok minősége és megfelelősége gyakran rossz volt, és hogy ezek az információk és adatok egyéb forrásokon keresztül is eljutottak a Bizottsághoz, például az átvitelirendszer-üzemeltetők európai hálózatán (ENTSO-k), a tízéves hálózatfejlesztési terveken (TYNDP-k), az átvitelirendszer-üzemeltetők és a közüzemi társaságok éves jelentésein, valamint a nemzeti ágazati fejlesztési terveken keresztül. Ezenkívül az is világossá vált, hogy a Bizottság az energiapiaci figyelő rendszerén (EMOS) keresztül közvetlenül hozzáfér a piaci adatokhoz.
                  
               
                     (8)
                  
                  
                     A 256/2014/EU rendelet ezért nem hozta meg a várt eredményeket a Bizottsághoz beérkezett adatok és információk mennyisége, minősége és megfelelősége tekintetében.
                  
               
                     (9)
                  
                  
                     A 256/2014/EU rendeletet ezért hatályon kívül kell helyezni,
                  
               ELFOGADTA EZT A RENDELETET:
         
            1. cikk
            A 256/2014/EU rendelet hatályát veszti.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Strasbourgban, 2018. október 2-án.
            
               
                  az Európai Parlament részéről
               
               
                  az elnök
               
               A. TAJANI
            
            
               
                  a Tanács részéről
               
               
                  az elnök
               
               J. BOGNER-STRAUSS
            
         
         
            (1)  HL C 227., 2018.6.28., 103. o.
         
            (2)  Az Európai Parlament 2018. július 3-i álláspontja (a Hivatalos Lapban még nem tették közzé) és a Tanács 2018. szeptember 27-i határozata.
         
            (3)  HL L 123., 2016.5.12., 1. o.
         
            (4)  Az Európai Parlament és a Tanács 256/2014/EU rendelete (2014. február 26.) az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről, a 617/2010/EU, Euratom tanácsi rendelet felváltásáról és a 736/96/EK tanácsi rendelet hatályon kívül helyezéséről (HL L 84., 2014.3.20., 61. o.).
         
            (5)  A Tanács 617/2010/EU, Euratom rendelete (2010. június 24.) az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről és a 736/96/EK rendelet hatályon kívül helyezéséről (HL L 180., 2010.7.15., 7. o.).
         
            (6)  A Bíróságnak a C-490/10. sz., Parlament kontra Tanács ügyben 2012. szeptember 6-án hozott ítélete, ECLI:EU:C:2012:525.